Amerikansk varsler fikk sparken
Snowden var ansatt i firmaet Booz Allen, som igjen var leverandør av tjenester til National Security Agency (NSA). - Snowden, som hadde en årslønn på 122.000 dollar, fikk avsluttet sitt ansettelsesforhold 10. juni på grunn av brudd på firmaets etiske regler og politikk, sier selskapet i en uttalelse. Det var søndag at 29 år gamle Edward Snowden sto frem i et intervju og innrømmet at det var han som sto bak en av de mest omfattende sikkerhetslekkasjene i amerikansk historie. Lekkasjene av en rekke topphemmelige dokumenter har vist hvordan amerikanske myndigheter gjennomfører omfattende overvåking av både egne og andre lands innbyggere. Amerikansk etterretning har blant annet tilgang til serverne - og dermed også profiler og e-poster fra kunder - til IT-gigantene Microsoft, Google og Facebook. - Nyhetsmeldinger om at denne personen hevder å ha lekket opplysninger er sjokkerende, og hvis de er riktige, representerer denne handlingen et alvorlig brudd på firmaets kjerneverdier og regler for god opptreden, heter det videre. Tidligere meldinger har gått ut på at Snowden har hatt en inntekt på 200.000 dollar per år, nærmere 1,2 millioner kroner. Det blir ikke sagt noe om at han har hatt bonuser eller tilleggsordninger i tillegg til de 122.000 dollar. Booz Allen sier selskapet vil samarbeide nært med myndighetene i etterforskningen av sikkerhetsbruddene i NSA.
Edward Snowden sto bak lekkasjene om USAs hemmelige overvåking av internett. Nå har han fått sparken fra firmaet han jobbet for.